tartuNLP/wikipedia-smugri-20251201 huggingface dataset:
Selja tee

Selja tee on tänav Kunda linna lõunaosas.
Tänava pikkus on 1152 meetrit.
Selja tee saab alguse linna edelapoolsest piirist, kulgeb kirde-ida suunas ning on osa Põdruse–Kunda–Pada maanteest, mis läbib Kunda linna. Tänaval on ringristmik Kalmistu teega, seejärel ristub Aiamaa tee ja Kasemäe põik kõrvaltänavatega, Võidu tänavaga ning lõpeb Rakvere maantee alguses. 
Vähene hoonestus (ärihooned) asub tänava lõunaküljel, põhjaküljele on rajatud kergliiklustee.
Sardar Azmoun

Sardar Azmoun (pärsia keeles سردار آزمون; sündinud 1. jaanuaril 1995 Gonbad-e Kāvūsis) on Iraani jalgpallur, kes mängib ründajana Itaalia kõrgliiga klubis AS Roma (laenul Saksa kõrgliiga klubist Leverkuseni Bayer).
Ta mängis noorena Iraani klubides, kuid kogu profikarjääri on ta veetnud Venemaa kõrgliigas. 2013. aastal liitus ta Kaasani Rubiniga. Klubi põhimeeskonnas debüteeris ta 2013. aasta juulis UEFA Euroopa Liiga eelringi kohtumistes. Esimese värava lõi ta Rubini meeskonnas 29. augustil Euroopa Liiga eelringi mängus Molde vastu. Venemaa kõrgliigas tegi Azmoun debüüdi 6. oktoobril 2013 mängus Mahhatškala Anži vastu ja lõi selles mängus ka värava. Hooajal 2013–14 jäi tema arvele Venemaa kõrgliigas neli väravat.
Aastatel 2015–2017 mängis ta Rostovis. 2017. aasta juunis naasis Azmoun Rubini.
2019. aasta veebruaris sõlmis ta lepingu Venemaa kõrgliiga klubiga Peterburi Zenit. Hooaegadel 2018–19, 2019–20 ja 2020–21 tuli ta klubiga Venemaa meistriks. Hooajal 2019–20 oli ta Venemaa kõrgliigas 17 väravaga klubikaaslase Artjom Dzjuba kõrval liiga suurim väravakütt.
Jaanuaris 2022 ostis Leverkuseni Bayer Azmouni mängijaõigused Zenidilt 2,5 miljoni euro eest.
Suvel 2023 liitus ta laenulepingu alusel AS Romaga. Lepingu järgi sai uus koduklubi eesõiguse tema mängijaõigused 12 miljoni euro eest soetada.
Iraani jalgpallikoondises tegi Azmoun debüüdi 26. mail 2014 sõprusmängus Montenegro vastu. Koondisekarjääri esimese värava lõi ta 18. novembril sõprusmängus Lõuna-Korea vastu. Ta on kuulunud Iraani koondisse 2018. aasta maailmameistrivõistlustel ning 2015. ja 2019. aasta Aasia meistrivõistlustel.
Saavutused.
Peterburi Zenit
Dylan Bronn

Dylan Daniel Mahmoud Bronn (sündinud 19. juunil 1995 Cannes'is) on Prantsusmaal sündinud Tuneesia jalgpallur, kes mängib keskkaitsjana Itaalia kõrgliigaklubis Salernitana ja Tuneesia jalgpallikoondises.
Ta alustas klubikarjääri kodulinna klubis AS Cannes, mille meeskonnas mängis ta aastatel 2013–2016 Prantsusmaa madalamates liigades.
Hooajal 2016–2017 mängis Bronn Prantsusmaa esiliigaklubis Chamois Niortais. Seejärel liitus ta Belgia kõrgliigaklubiga Gent. 2020. aasta jaanuaris liitus ta Prantsusmaa kõrgliigaklubiga Metz.
2022. aasta augustis sõlmis ta kolmeaastase lepingu Salernitanaga.
Tuneesia jalgpallikoondises tegi Bronn debüüdi 28. märtsil 2017 sõprusmängus Maroko vastu. Koondisekarjääri esimese värava lõi ta 2018. aasta maailmameistrivõistluste teises alagrupimängus 23. juunil Belgia vastu. Bronn kuulus Tuneesia koondisse ka 2019. aasta Aafrika rahvaste karikavõistlustel, kus saavutati neljas koht, ja 2022. aasta Aafrika rahvaste karikavõistlustel.
Tema isa on sakslane ja ema Tuneesia päritolu.
Ankogeli rühm

Ankogeli rühm (saksa: "Ankogelgruppe") on Kesk-Ida-Alpide alamrühm. Koos Goldbergi rühma, Glockneri rühma, Schoberi rühma, Kreuzecki rühma, Granatspitze rühma, Venedigeri rühma, Villgrateni mägede ja Rieserferner rühmaga moodustab see Kõrg-Tauerni mäestiku.
Ankogeli rühm asub Austria Salzburgi ja Kärnteni liidumaadel. Selle kõrgeim tipp on Hochalmspitze (3360 m).
Ankogeli rühm on Kõrg-Tauerni idapoolseim mäerühm ja asub Alpide peaahelikus. Madal-Tauern algab kaugemal idas. Mäestik on nime saanud Ankogeli mäelt (3252 m).
Ankogeli rühm jaguneb edasi Ankogeli massiivi, Hochalmspitze rühma, Hafneri rühma ja Reißecki rühma alamrühmadeks Mölli orust lõunas. See koosneb maalilisest Maltatalist ("langevate vete org") koos Fallbachi joa ja Kölnbreini paisuga.
Ankogeli rühm külgneb järgmiste teiste mäestikega Ida-Alpides:
Tipud.
Kõik nimedega kolmetuhandesed Ankogeli rühmas:
Toni Kukoč

Toni Kukoč (sündinud 18. septembril 1968 Splitis) on Horvaatia endine elukutseline korvpallur, kes mängis aastatel 1993–2006 korvpalliliigas NBA, kus tuli Chicago Bullsiga kolmekordseks NBA meistriks. 
Jugoslaavia ja Horvaatia koondisega hulgaliselt tiitlivõistluste medaleid võitnud Kukoč valiti 2017. aastal FIBA kuulsuste halli.
Karjäär Euroopas.
Kukoč alustas profikarjääri 17-aastaselt kodulinnaklubis KK Jugoplastika, kellega võitis kolm korda Euroliiga, neli korda Jugoslaavia meistriliiga ja kaks korda karika.
Seejärel siirdus Kukoč aastateks 1991–1993 Itaalia kõrgliigaklubisse Treviso Benettoni, kellega tuli 1992. aastal meistriks ja 1993. aastal karikavõitjaks.
Karjäär NBA-s.
Chicago Bulls valis Kukoči 1990. aasta NBA "draft"'i 29. valikuna, kuid Kukoč jätkas esialgu karjääri Euroopas ja siirdus USA-sse 1993. aastal. Debüüthooajal (1993/94) kogus ta Bullsi kasuks keskmiselt 10,9 punkti, 4 lauapalli ja 3,4 resultatiivset söötu mängus ning valiti uustulnukate sümboolsesse teise viisikusse.
Koos NBA-sse naasnud Michael Jordani, Scottie Pippeni ja meeskonnaga liitunud Dennis Rodmaniga tuldi peatreener Phil Jacksoni juhendamisel aastatel 1996–1998 kolm korda järjest NBA meistriks. Kukoč oli vahetusmängijana Jordani ja Pippeni järel meeskonna paremuselt kolmas skooritegija ja viskas neil hooaegadel keskmiselt 13,2 punkti mängus.
Enne 1998/99. hooaega läks Jordan taas erru, Pippen vahetati Houston Rocketsisse ja Jackson tegi treeneritöös pausi, mistõttu lõppes ka Bullsi valitsemisaeg. Kukoč tõi hooajal 1998/99 meeskonna liidrina keskmiselt 18,8 punkti, 7 lauapalli ja 5,3 resultatiivset söötu mängus, kuid Bulls jäi idakonverentsis viimaseks.
Hooajal 1999/2000 vahetati Kukoč Philadelphia 76ersisse, järgmisel hooajal Atlanta Hawksi ja seejärel Milwaukee Bucksi. Bucksis mängis Kukoč karjääri viimased neli hooaega, mille jooksul tõi keskmiselt 7,7 punkti, 3,3 lauapalli ja 2,9 resultatiivset söötu mängus.
Rahvuskoondis.
Kukoč on Jugoslaavia korvpallikoondisega võitnud olümpiamängudel 1988. aastal hõbeda, maailmameistrivõistlustel 1990. aastal kulla ning Euroopa meistrivõistlustel 1987. aastal pronksi ning 1989. ja 1991. aastal kulla.
Horvaatia koondisega on Kukoč võitnud olümpiamängudel 1992. aastal hõbeda ning maailmameistrivõistlustel 1994. aastal pronksi ja Euroopa meistrivõistlustel 1995. aastal samuti pronksi.
Sideseansi metaandmed

Sideseansi metaandmed (lühemalt seansiandmed või sideandmed) on andmed sideseansi aja, osapoolte ja tehniliste parameetrite kohta, mis tekivad kõrvalproduktina side käigus ning on sageli tehniliselt vajalikud side korraldamiseks.
Telefonikõnede registrit kasutati algselt kõneaja alusel arvete esitamiseks, hiljem võeti see õiguskaitseorganite poolt kasutusele jälitustegevuseks ja kõnede registri säilitamise reeglid määratleti seadustes.
Samal põhimõttel on Internetiteenuste pakkujad kohustatud säilitama ühenduste metaandmeid. Euroopa Kohus kuulutas 2014. aastal netiühenduste metaandmete üldise kogumise ja säilitamise põhiõigustega vastuolus olevaks ning tühistas selleks kohustava direktiivi. 
Sideseansside metaandmete põhjal võib teha ulatuslikke järeldusi sidet pidavate inimeste eraelu kohta ja need on sama tundlikud isikuandmed kui seanssides edastatud sisu.
Sam Morsy

Samy Sayed Morsy (sündinud 10. septembril 1991 Wolverhamptonis) on Inglismaal sündinud Egiptuse jalgpallur, kes mängib kaitsva poolkaitsjana Inglismaa esiliiga klubis Middlesbrough.
1999. aastal liitus ta Wolverhampton Wanderersi noorteakadeemiasse. 2008. aastal siirdus ta Port Vale'i, mille meeskonnas debüteeris ta hooajal 2009–10 Inglismaa tugevuselt neljandas liigas.
Aastatel 2013–2016 mängis ta Chesterfieldis. 2014. aastal valiti ta Chesterfieldi aasta mängijaks.
2016. aasta jaanuaris sõlmis ta lepingu Inglismaa tugevuselt kolmanda liiga klubiga Wigan Athletic. Hooaja 2016–2017 esimeses pooles mängis ta Inglismaa esiliiga klubis Barnsley. 2020. aastal valiti Morsy Wigan Athleticu aasta mängijaks.
2020. aasta septembris sõlmis ta kolmeaastase lepingu Middlesbrough'ga.
Morsy mängis Egiptuse jalgpallikoondises aastatel 2016–2018 kokku kaheksa korda. Ta kuulus Egiptuse koondisse 2018. aasta maailmameistrivõistlustel.
Nathaniel Chalobah

Nathaniel Nyakie Chalobah (sündinud 12. detsembril 1994 Freetownis) on Sierra Leones sündinud Inglismaa jalgpallur, kes mängib kaitsja või poolkaitsjana Inglismaa esiliigaklubis West Bromwich Albion.
2005. aastal liitus ta Chelsea noorteakadeemiaga. Profidebüüdi tegi Chalobah hooajal 2012–13 Watfordis, kus ta mängis Chelseast laenul. Seejärel mängis ta laenul veel teistes Inglismaa esiliigaklubides Nottingham Forest (2013–14), Middlesbrough (2013–14) ja Reading (2014–2015), Inglismaa kõrgliigaklubis Burnley (2014–2015) ning Itaalia kõrgliigaklubis Napoli (2015–2016). Chelsea meeskonnas debüteeris Chalobah alles hooajal 2016–17. Ta mängis sel hooajal Chelsea meeskonnas 15 mängus, sealhulgas kümnes Inglismaa kõrgliiga mängus ja tuli klubiga Inglismaa meistriks.
2017. aasta juulis naasis ta Watfordi, kellega sõlmis viieaastase lepingu. 2021. aasta augustis sõlmis ta kaheaastase lepingu Fulhamiga. 2023. aasta jaanuaris sõlmis ta 18 kuu pikkuse lepingu West Bromwich Albioniga.
2010. aastal tuli Chalobah Inglismaa kuni 17-aastaste koondisega Euroopa omavanuste meistriks. Inglismaa jalgpallikoondises debüteeris ta 15. oktoobril 2018 UEFA Rahvuste Liiga mängus Hispaania vastu.
Matthew Lowton

Matthew John Lowton (sündinud 9. juunil 1989 Chesterfieldis) on Inglismaa jalgpallur, kes mängib paremkaitsjana Inglismaa Premier League'i klubis Burnley.
2007. aastal liitus ta Sheffield Unitedi noorteakadeemiaga. 2009. aastal mängis ta Sheffield Unitedist laenul Ungari klubis Ferencvárosi. Sheffield Unitedi meeskonnas debüteeris Lowton hooaja 2009–10 lõpus. Järgmisel hooajal kindlustas ta koha klubi põhimeeskonnas.
Aastatel 2012–2015 mängis Lowton Inglismaa kõrgliiga klubis Aston Villa. Esimese värava Inglismaa kõrgliigas lõi ta 15. septembril 2012 mängus Swansea City vastu.
2015. aasta juunis sõlmis ta lepingu Burnleyga, mis mängis toona Inglismaa esiliigas. Alates hooajast 2016–17 on ta klubiga mänginud Inglismaa kõrgliigas.
Volyně

Volyně (saksa keeles "Wolin") on linn Tšehhis Lõuna-Tšehhi maakonnas Strakonice ringkonnas. Volyně asub Strakonicest umbes 11 km lõunas ja České Budějovicest ligikaudu 47 km lääneloodes.
Volynět on esmamainitud 1271. aastal, linnaõigused sai 1299. aastal.
Volyně vanalinn on alates 19. novembrist 1990 ajalooline linnakaitseala.
Gentianella concinna

Gentianella concinna on õistaimeliik, endeemiline Aucklandi saartele Uus-Meremaal.
Kirjeldus.
"Gentianella concinna" on üheaastane taim, mille varred on kuni 12 cm pikkused. Lehed on lihavad ja nahkjad. Aluselehed on umbes 8–20 mm pikad ja 3–7 mm laiad. Õied asuvad üksikult ülemiste lehtede keskel. Kroonlehed on punased või valged punaste või lillade triipudega. Kroonlehed on tavaliselt 8–12 mm pikad. 
Taksonoomia.
Esimest korda kirjeldas seda liiki 1844. aastal Joseph Dalton Hooker kui "Gentiana concinna". Praegune nimi, "Gentianella concinna", pärineb 1993. aastast. 
Kaitsestaatus.
Nii 2009. kui ka 2012. aastal peeti seda Uus-Meremaa ohuklassifikatsioonisüsteemi järgi ohustatu liigiks ja seda liigitust kinnitati ka 2018. aastal, kuna see liik on piiratud levilaga endeem.
Peptiidhormoon

Peptiidhormoon on hormonaalse toimega peptiid, mis tekib valgulise preprohormooni proteolüütilise lagundamise tulemusena. Kuna peptiidid ei läbi suure molekulmassi ja hüdrofiilsuse tõttu enamasti rakkude plasmamembraani, paiknevad peptiidhormoonide retseptorid rakumembraani pinnal.
Analoogselt kõigi hormoonidega sekreteerivad peptiidhormoone rakuvälisesse keskkonda sisenõrenäärmed ning hormoonide toime avaldub hormooni seostumise järel selektiivse retseptoriga. Nagu ka valguliste hormoonide puhul, tingib peptiidhormooni seostumine retseptoriga teatud sekundaarsete virgatsainete vabanemist või sünteesi raku sees. Sekundaarsed virgatsained käivitavad omakorda rakusiseseid signaaliradu, näiteks geeniekspressiooni.
Peptiidhormoonid ja valgulised hormoonid liigitatakse kategooriatesse molekulmassi järgi, kuid puudub range määratlus, millest alates tuleb hormoon nimetada valguliseks. Kokkuleppeliseks piiriks on kujunenud 100 aminohappejääki.
Peptiidhormoonide sekka kuuluvad näiteks adrenokortikotroopne hormoon (ACTH), angiotensiin, melanotsüüte stimuleerivad hormoonid (MSH), gastriin, insuliin, kaltsitoniin, neuropeptiid Y ja oksütotsiin. Samast preprohormoonist tekib mõnikord erinevaid peptiidhormoone: näiteks nn pre-pro-opiomelanokortiinist saab eri aminohappejääkide juures „lõikamise“ kaudu tuletada ACTH, α-, β- või γ-MSH.
Peptiidhormoonidel on organismis mitmeid rolle, sh energiahomöostaasi, kehatemperatuuri, ööpäevarütmi jm protsesside reguleerimine.
Kadrina Lasteaed Sipsik

Kadrina Lasteaed Sipsik on lasteaed Lääne-Viru maakonnas Kadrina vallas Kadrina ja Hulja alevikus. 
Lasteaia 12 rühmas käib kokku 200 last. Kadrina majas on üheksa rühma ja Hulja majas kolm rühma. Kaheteistkümnest rühmast on kolm sõimerühma ja üheksa lasteaiarühma. Lasteaiarühmad liigituvad omakorda kaheks sobitusrühmaks, kolmeks liitrühmaks ja neljaks aiarühmaks. Lapsi õpetavad ja laste õpetamist toetavad 21 lasteaiaõpetajat, mõlemas majas muusikaõpetajad ja liikumisõpetaja. Lasteaias on ujumistreener-terviseendaja, 12 õpetaja abi, 2 assistenti ja 2 tugiisikut. Tuge vajavaid lapsi toetavad kaks eripedagoogi ja logopeed. Lasteaial on aktiivne hoolekogu. Lasteaia direktor on Anu Faelmann-Klaus.
Lasteaed teeb tihedat koostööd Kadrina rahvamaja, kooli, raamatukogu ja spordikeskusega.
Erik Pieters

Erik Pieters (sündinud 7. augustil 1988 Tielis) on Hollandi jalgpallur, kes mängib vasakkaitsjana Inglismaa esiliigaklubis West Bromwich Albion.
Hooajal 2006–07 debüteeris ta Hollandi kõrgliigas Utrechti meeskonnas. Aastatel 2008–2013 mängis ta Hollandi kõrgliigas PSV Eindhoveni ridades.
2013. aasta juunis sõlmis ta lepingu Inglismaa kõrgliiga klubiga Stoke City. Esimese värava Inglismaa kõrgliigas lõi ta 12. aprillil 2014 mängus Newcastle Unitedi vastu. Pärast viit hooaega Inglismaa kõrgliigas langes ta 2018. aastal Stoke Cityga Inglismaa esiliigasse. Hooaja 2018–19 teises pooles mängis ta laenul Prantsusmaa kõrgliiga klubis Amiens.
2019. aasta juulis siirdus ta Inglismaa kõrgliigaklubisse Burnley, kus mängis kolm hooaega.
2022. aasta septembris liitus ta West Bromwich Albioniga.
2005. aastal võitis Pieters Hollandi kuni 17-aastaste koondisega noorte maailmameistrivõistlustel pronksmedali. 2007. aastal tuli ta Hollandi kuni 21-aastaste koondisega Euroopa omavanuste meistriks. 2008. aasta suveolümpiamängude jalgpalliturniiril osales ta Hollandi olümpiameeskonna koosseisus. Hollandi jalgpallikoondises mängis ta aastatel 2010–2014 kokku 18 korda.
Leishmania infantum

Leishmania infantum on "Kinetoplastea" klassi kuuluv algloom, mis põhjustab infantiilset vistseraalset leišmaniaasi eeskätt Vahemere maades ja Ladina-Ameerikas, kus see kannab nime "Leishmania chagasi". Metsikud penid ja kodukoerad on organismi peamised peremeesloomad. Liivakärbse liik "Lutzomyia longipalpis" on peamine vektor haiguse edasikandumisel.
Inglise filoloogia

Inglise filoloogia on humanitaarteaduse haru, mis uurib inglise keele struktuuri, ajalugu, suhet teiste keeltega ja ingliskeelsete maade kultuuri. Filoloogia valdkonnaga tegelevat isikut nimetatakse filoloogiks . Inglise filoloogiat õppides tegeletakse lingvistikaga, sotsiolingvistikaga, ingliskeelse kirjandusega (sh ingliskeelsete tekstide kriitiline analüüs, kirjandusteooria), inglise keele ja seda kõnelevate maade ja kultuuriga ning keelereeglitega, sh grammatika õppimisega. 
Sõna "filoloogia" tuleneb kreekakeelsetest sõnadest "fílos" ("φίλος"), mis tähendab 'armastus või kiindumus' ning "lógos" ("λόγος") mis tähendab 'sõna või põhjus'. Seega otsetõlkes tähendab "filoloogia", kreeka keeles "filología" ("φιλολογία") 'armastust sõnade vastu'. Kaudsemalt tähendusi analüüsides saab seda sobivamalt tõlkida ka 'armastus kirjanduse õppimise vastu'. Ladinakeelne sõna "philologia" vastab rohkem filoloogia tänapäevasele tähendusele. Kreeka ja ladina kirjandusest jõudis filoloogia mõiste inglise keelde prantsuse keelest: umbes 16. sajandil prantsuskeelsest terminist "philologie" mis tähendab 'armastus kirjanduse vastu'. 
Eestis saab inglise filoloogiat õppida Tartu Ülikooli humanitaarteaduste ja kunstide valdkonnas maailma keelte ja kultuuride kolledžis erialana inglise keel ja kirjandus. Samuti saab inglise filoloogiat õppida Tallinna Ülikooli humanitaarteaduste instituudis inglise keele ja kultuuri erialana. 
Ajalugu.
Algul nimetati filoloogiaks vaid keele ajaloo ja ajalooliste tekstide uurimist , filoloogi ülesanne oli uurida selles keeles kirja pandud vanu tekste, dokumente, rahvajutte ja kirjandust ning neid analüüsida interdistsiplinaarseid teadmisi rakendades. Tänapäeval uurib filoloog keele ajalugu pigem spetsiifilisemalt keele arengu uurimiseks. Nüüdisaegsed inglise filoloogid võivad uurida inglise keele ajalugu, olemust, suulist ja kirjalikku struktuuri, ingliskeelsete maade kultuuri ja ajalugu, inglise keele suhet teiste keeltega ja palju muud ka rohkem filoloogia kui mõiste määratletud piiridest väljaspool. 
Harud.
Võrdlev filoloogia.
Võrdlev filoloogia või võrdlev keeleteadus on filoloogia haru, mis uurib keelte omavahelisi suhteid. Inglise filoloogia puhul uurib võrdleva filoloogia haru spetsiifiliselt inglise keele suhteid ja seoseid teiste keeltega. Võrreldakse inglise keele ajalugu teiste keelte ajalooga. Uuritakse ühiseid keeli, millest inglise keel ja teised võrreldavad keeled alguse said või olid mõjutatud, ning sealt tulenevaid grammatikareegleid tänapäevases inglise keeles. 
Kognitiivne filoloogia.
Kognitiivne filoloogia on suulist ja kirja pandud keelt analüüsiv filoloogia haru . Kognitiivses filoloogias uuritakse kirjalike tekstide uurimise tulemusel loodud dokumente ja võrreldakse neid eri uuringute tulemustega, täpsemalt uuringutega kognitiivsest filosoofiast. 
Tekstoloogia.
Inglise filoloogias uuritakse tekstoloogia harus vanu ingliskeelseid tekste ja nende ajalugu, tegeledes kriitilise tekstianalüüsiga ning tekstide algsete kujude kindlaksmääramisega.
Pānini

Pānini (sanskriti पाणिनि "Pāṇini"; arvatavasti 4. sajand eKr) oli India grammatik.
Pānini grammatika umbes aastast 350 eKr on üks keeleteaduse tähtteoseid. See sisaldab sanskriti täpse kirjelduse. Töö paistab silma teoreetilise sügavuse ja selgusega. See on võimaldanud kindlaks teha ka teatud tüüpi häälikuseadusi.
Grammatika koosneb neljast osast:
William Troost-Ekong

William Paul Troost-Ekong (sündinud 1. septembril 1993 Haarlemis) on Hollandis sündinud Nigeeria jalgpallur, kes mängib keskkaitsjana Kreeka kõrgliigaklubis PAOK ja Nigeeria jalgpallikoondises.
Noorena kuulus ta Fulhami ja Tottenham Hotspuri akadeemiatesse. Profikarjääri alustas ta Hollandis, debüteerides hooajal 2013–14 Hollandi kõrgliigas FC Groningeni ridades. 2014–2015 mängis ta FC Dordrechtis.
2015. aasta juulis sõlmis ta lepingu Belgia kõrgliigaklubiga Gent. Seejärel läks ta kohe laenule Norra kõrgliigaklubisse Haugesund, kus mängis kuni 2016. aasta lõpuni. Genti meeskonnas mängis ta hooaja 2016–17 teises pooles.
Hooajal 2017–2018 mängis Troost-Ekong Türgi kõrgliigaklubis Bursaspor. 2018. aasta augustis liitus ta Itaalia kõrgliigaklubiga Udinese, kus mängis kaks hooaega.
2020. aasta septembris sõlmis ta viieaastase lepingu Inglismaa klubiga Watford. Hooajal 2021/22 mängis ta Watfordiga Inglismaa kõrgliigas. Hooaja 2022/23 teises pooles oli ta Watforist laenul Itaalia kõrgliigaklubis Salernitana.
2023. aasta juulis sõlmis ta kolmeaastase lepingu PAOK-ga.
Troost-Ekong mängis Hollandi noortekoondistes, kuid kuulub alates 2015. aastast Nigeeria jalgpallikoondisse. Koondisedebüüt toimus 13. juunil 2015 Aafrika rahvaste karikavõistluste valikmängus Tšaadi vastu. Koondisekarjääri esimese värava lõi ta 28. mail 2018 sõprusmängus Kongo DV vastu. Ta on kuulunud Nigeeria koondisse 2018. aasta maailmameistrivõistlustel ning 2019. ja 2022. aasta Aafrika rahvaste karikavõistlustel. 2016. aasta suveolümpiamängudel võitis ta Nigeeria olümpiameeskonnaga pronksmedali.
Tema ema on hollandlanna ja isa Nigeeria päritolu.
Stefano Sensi

Stefano Sensi (sündinud 5. augustil 1995 Urbinos) on Itaalia jalgpallur, kes mängib poolkaitsjana Itaalia kõrgliigaklubis Monza ja Itaalia jalgpallikoondises.
2010. aastal liitus ta Cesenaga. Aastatel 2013–2015 mängis ta Cesenast laenul Itaalia tugevuselt kolmanda liiga klubis San Marino. Cesena meeskonnas debüteeris ta hooajal 2015–16 Itaalia esiliigas.
2016. aasta jaanuaris sõlmis ta lepingu Itaalia kõrgliigaklubiga Sassuolo, kuid jäi hooaja lõpuni laenule Cesenasse.
2019. aasta juulis läks ta Sassuolost laenule Milano Internazionale'sse, kellega sõlmis 2020. aasta augustis püsiva lepingu. Hooajal 2020–21 tuli ta Internazionale'ga Itaalia meistriks. 2022. aasta jaanuaris läks ta Internazionale’st laenule Sampdoriasse.
2024. aasta augustis sõlmis ta üheaastase lepingu Monzaga. Ta oli seal mänginud ka hooajal 2022/23, kui oli Internazionale'st laenul,
Itaalia jalgpallikoondises tegi Sensi debüüdi 20. novembril 2018 sõprusmängus Kreeka vastu. Koondisekarjääri esimese värava lõi ta 26. märtsil 2019 EM-i valikmängus Liechtensteini vastu.
Robin Olsen

Robin Patrick Olsen (sündinud 8. jaanuaril 1990 Malmös) on Rootsi jalgpallur, kes mängib väravavahina Inglismaa Premier League'i klubis Aston Villa ja Rootsi jalgpallikoondises.
Ta alustas klubikarjääri Rootsi madalamate liigade klubides. 2012. aastal liitus ta Rootsi kõrgliiga klubiga Malmö FF, kellega tuli seejärel aastatel 2013 ja 2014 Rootsi meistriks. 2014. aastal valiti Olsen Rootsi kõrgliiga hooaja parimaks väravavahiks.
2015. aasta juulis sõlmis ta lepingu Kreeka kõrgliiga klubiga PAOK. Aastatel 2016–2018 mängis ta Taani kõrgliiga klubis København. Hooaegadel 2015–16 ja 2016–17 tuli ta Københavniga Taani meistriks. 2016. aastal valiti Olsen Taani kõrgliiga aasta parimaks väravavahiks.
2018. aasta juulis sõlmis Olsen viieaastase lepingu Itaalia kõrgliiga klubiga Roma. Üleminekusumma oli umbes 12 miljonit eurot. Hooajal 2019–2020 mängis ta laenul Cagliari. 2020. aasta oktoobris läks ta laenule Inglismaa Premier League'i klubisse Everton. Hooaja 2021–22 esimeses pooles oli ta laenul Inglismaa esiliiga klubis Sheffield United. 2022. aasta jaanuaris läks ta laenule Aston Villasse.
Rootsi jalgpallikoondises tegi Olsen debüüdi 15. jaanuaril 2015 sõprusmängus Elevandiluuranniku vastu. Ta on kuulunud Rootsi koondisse 2016. aasta Euroopa meistrivõistlustel, 2018. aasta maailmameistrivõistlustel ja 2021. aasta Euroopa meistrivõistlustel.
Jindřichův Hradec

Jindřichův Hradec (saksa keeles "Neuhaus") on linn Tšehhis Lõuna-Tšehhi maakonnas, Jindřichův Hradeci ringkonna halduskeskus. Jindřichův Hradec asub Nežárka jõe ääres, Austria piirist 14 km kaugusel, České Budějovicest umbes 42 km idakirdes.
Jindřichův Hradecit on esmamainitud 1220. aastal. Linnaõigused on Jindřichův Hradecil olnud vähemalt alates 1293. aastast.
Jindřichův Hradeci loss on suuruselt kolmas lossikompleks Tšehhis.
Jindřichův Hradeci vanalinn on alates 31. augustist 1961 ajalooline linnakaitsereservaat.
Kastiratas

Kastiratas või kaubaratas on jalgratas, mis mõeldud lisaks ratturile ka esemete ja teiste isikute transpordiks. Teistest jalgratastest eristav peamine osa on kast. Rattaid võib sellel jalgrattal olla nii kaks kui ka kolm või neli. Hollandis ja Taanis on selline ratas väga populaarne, sageli kasutavad seda vanemad oma laste vedamiseks, aga on ka suuremaid versioone, mida võivad kauba müüjad või oskustöölised kasutada. Tänapäeval on paljud sellised rattad varustatud elektrilise abimootoriga, samuti on olemas nii ühekohalisi kui ka tandempaigutusega kastirattaid. Eestis on kastirattad tänavapildis võrdlemisi haruldased, kuid Tartus on neid alates 2021. aastast seoses vastava kampaaniaga rohkem liikvel.
Rakvere maantee

Rakvere maantee on tänav Kunda linna keskosas.
Rakvere maantee paikneb linnas kahe eraldi lõiguna lõuna-kirde suunaliselt. Esimene, lõunapoolne lõik on osa linna läbivast Põdruse–Kunda–Pada maanteest ja pikkusega 305 meetrit. Lõik paikneb Selja tee lõpust linna keskse ringristmikuni. Teise lõigu pikkus on 1250 meetrit. Ringristmikust kirde suunas kulgedes ristub põhjapoolne tänavalõik Posti ja Kalevi tänavaga, Uus-Sadama teega ning Mere tänavaga. Tänav lõpeb enne Kunda jõge ja jätkub Lontova tee nime all. 
Esimese lõigu läänepoolses servas on rajatud kergliiklustee, teisel tänavalõigul on vähene hoonestus, jalgteed puuduvad ning selle põhiosas paiknevad kahel pool tänavat rohealad.
Irooniamärk

Irooniamärk on lauselõpumärk, millega antakse märku, et lauset tuleb lugeda iroonia või sarkasmi võtmes.
Üks esimesi ja tuntumaid irooniamärgi vorme on Inglismaa trükkali Henry Denhami poolt 1580. aastatel pakutud perkontatsioonimärk ning Marcellin Jobard'i ja Alcanter de Brahmi juurutatud irooniamärk, mis mõlemad kujutavad veidi eri kujul peegeldatud küsimärki — "⸮".
Hervé Bazin pakkus oma 1966. aasta essees "Kitkugem lindu!" välja iroonia väljendamiseks lauselõpumärgina kreeka ψ koos punktiga selle all — . Lisaks pakkus ta välja hulga teisi innovaatilisi lauselõpumärke nagu kahtlusemärk , süüdistusmärk , tunnustusmärk , autoriteedimärk ja armastusmärk .
Hollandi raamatukirjastajate ja -müüjate ühendus Collectieve Propaganda van het Nederlandse Boek (CPNB) pakkus 2007. aastal välja irooniamärgi kujul 
Iroonia või sarkasmi väljendamiseks on pakutud ka tagurpidi kaldkirja ja pea peale pööratud emojit — "🙃".
Grigiškėse vald

Grigiškėse vald (leedu keeles "Grigiškių seniūnija") on 2. järgu haldusüksus (vald) Leedus Vilniuse linna omavalitsuslikul territooriumil.
Valla pindala on 7,1 km². 2011. aasta seisuga elas seal 11 225 inimest. Valla keskus on Grigiškėse linn, kus aastal 2011 oli 10867 elanikku. Vallamaja asub aadressil Vilniaus g. 6, vallavanem on Vladimiras Bieliauskas.
Vald kuulus algselt Trakai rajooni. Ametlikult liideti vald Vilniuse linna omavalitsuse haldusalaga aastal 1999, kuid sisuliselt teostus see alles aastal 2000.
Ádám Hanga

Ádám Hanga (ungari keeles Hanga Ádám; sündinud 12. aprillil 1989 Budapestis) on Ungari elukutseline korvpallur, kes mängib 2017. aastast Hispaania kõrgliigaklubis FC Barcelona. Hanga valiti 2017. aastal Euroliiga parimaks kaitsemängijaks.
Karjäär.
Hanga alustas karjääri 17-aastaselt Székesfehérvári klubis Albacomp, kus mängis aastatel 2006–2011 ja tõi oma parimal, 2010/11. hooajal Ungari meistrisarjas keskmiselt 17,7 punkti, 4,3 lauapalli, 3,3 resultatiivset söötu ja 2,9 vaheltlõiget mängus.
2011. aasta mais siirdus Hanga Hispaania meistriliigaklubisse Baxi Manresa, misjärel liitus ta 2013. aasta suvel Saski Baskoniaga. Baskonia andis Hanga hooajaks 2014/15 laenule Itaalia kõrgliigaklubisse Sidigas Avellino. 
Hooajal 2016/17 Baskonia eest Euroliigas keskmiselt 10,5 punkti, 4,4 lauapalli, 2,4 resultatiivset söötu ja 1,3 vaheltlõiget mängus kogunud Hanga valiti 2017. aastal Euroliiga parimaks kaitsemängijaks.
2017. aastal siirdus Hanga Hispaania tippklubisse FC Barcelona, kellega on tulnud kolmekordseks karikavõitjaks. 
NBA.
San Antonio Spurs omandas 2011. aasta NBA "draft"'i 59. valikuga Hanga mängijaõigused, kuid ungarlane on otsustanud jätkata karjääri Euroopas.
Rahvuskoondis.
Hanga saavutas Ungari koondisega 2017. aasta Euroopa meistrivõistlustel 16. koha.
Marko Grujić

Marko Grujić (serbia kirillitsas Марко Грујић; sündinud 13. aprillil 1996 Belgradis) on Serbia jalgpallur, kes mängib poolkaitsjana Portugali kõrgliiga klubis Porto ja Serbia jalgpallikoondises.
Ta alustas klubikarjääri Belgradi Crvena zvezdas, mille meeskonnas debüteeris ta Serbia kõrgliigas 2013. aasta mais. Hooajal 2015–16 tuli ta klubiga Serbia meistriks.
2016. aasta jaanuaris sõlmis ta lepingu Inglismaa kõrgliiga klubiga Liverpool, kuid jäi hooaja lõpuni laenule Crvena zvezdasse. Inglismaa kõrgliigas tegi Grujić debüüdi 20. augustil 2016 mängus Burnley vastu.
Hooaja 2017–18 teises pooles oli ta Liverpoolist laenul Inglismaa esiliiga klubis Cardiff City. Aastatel 2018–2020 mängis ta laenul Saksamaa kõrgliiga klubis Hertha. 2020. aasta oktoobris läks ta laenule Portosse.
2015. aastal tuli Grujić Serbia kuni 20-aastaste koondisega juunioride maailmameistriks. Serbia jalgpallikoondises tegi ta debüüdi 2016. aasta mais mängus Küprose vastu. Ta kuulus Serbia koondisse 2018. aasta maailmameistrivõistlustel.
Napajedla

Napajedla (saksa keeles "Napajedl") on linn Tšehhis Zlíni maakonnas Zlíni ringkonnas. Napajedla asub Morava jõe ääres, Zlínist umbes 13 km lääneedelas.
Napajedlat on esmamainitud 1355. aastal. Linnaõigused sai Napajedla 1898. aastal.
Napajedlas on sündinud tšehhi pianist Rudolf Firkušný (1912–1994).
Šternberk

Šternberk (saksa keeles "Sternberg") on linn Tšehhis Olomouci maakonnas Olomouci ringkonnas. Šternberk asub Olomoucist umbes 45 km põhjas.
Šternberki lossi on ürikutes esmamainitud 1269. aastal. Linnaks on Šternberki ürikutes esimest korda nimetatud 1296. aastal. 1538. aastal hävis peaaegu kogu linn tulekahjus, kuid see ehitati uuesti üles.
Šternberki vanalinn on alates 10. septembrist 1992 ajalooline linnakaitseala.
Litovel

Litovel (saksa keeles "Littau") on linn Tšehhis Olomouci maakonnas Olomouci ringkonnas. Läbi linna voolab kuus Morava jõe haru, mistõttu linna on kutsutud ka Moraavia Veneetsiaks. Litovel asub Olomoucist umbes 17 km loodes, merepinnast keskmiselt 233 meetri kõrgusel.
Litovelit on ürikutes esmamainitud 1297. aastal, kuid asula oli olemas juba aastakümneid varem.
Litoveli vanalinn on alates 10. septembrist 1992 ajalooline linnakaitseala.
Travis Zajac

Travis Zajac (sündinud 13. mail 1985 Winnipegis) on endine Kanada jäähokimängija (keskründaja).
Aastatel 2004–2006 mängis ta Põhja-Dakota Ülikooli jäähokimeeskonnas.
2004. aastal valis New Jersey Devils ta NHL-i "draft"is 20. valikuna. Devilsi meeskonnas mängis ta NHL-is alates hooajast 2006–07 ja kokku 15 aastat. Individuaalselt oli tema edukaim hooaeg Devilsiga 2009–10, mil ta lõi liigas 25 väravat ja andis 42 väravasöötu. Hooajal 2011–12 jõudis ta Devilsiga Stanley karika finaalmängudele, kus kaotati Los Angeles Kingsile mängudega 2:4.
2021. aasta aprillis siirdus ta New York Islandersi, kus mängis kuni hooaja 2020–21 lõpuni.
2021. aasta septembris sõlmis Zajac ühe päeva pikkuse lepingu Devilsiga, et sportlaskarjäär formaalselt Devilsis lõpetada.
2009. aasta maailmameistrivõistlustel võitis Zajac Kanada jäähokikoondisega hõbemedali.
Milan Škriniar

Milan Škriniar (sündinud 11. veebruaril 1995 Žiar nad Hronomis) on Slovakkia jalgpallur, kes mängib keskkaitsjana Prantsusmaa kõrgliiga klubis Paris Saint-Germain ja Slovakkia jalgpallikoondises.
Ta alustas klubikarjääri Slovakkia klubis Žilina, mille meeskonnas debüteeris ta Slovakkia kõrgliigas 2013. aasta märtsis.
2016. aasta jaanuaris sõlmis ta lepingu Itaalia kõrgliiga klubiga Sampdoria.
2017. aasta juulis sõlmis ta viieaastase lepingu Milano Internazionalega. Üleminekusumma oli umbes 20 miljonit eurot, millega sai Škriniar Slovakkia läbi aegade kallimaks jalgpalluriks. 16. septembril 2017 lõi ta mängus Crotone vastu oma esimese värava Itaalia kõrgliigas. Hooajal 2020–21 tuli ta Internazionalega Itaalia meistriks.
Suvel 2023 tema leping Interiga lõppes ning ta sõlmis uue lepingu Paris Saint-Germainiga.
Slovakkia jalgpallikoondises tegi Škriniar debüüdi 27. mail 2016 sõprusmängus Gruusia vastu. Samal aastal kuulus ta Slovakkia koondisse Euroopa meistrivõistlustel. Koondisekarjääri esimese värava lõi ta 27. märtsil 2021 MM-i valikmängus Malta vastu. 2021. aasta Euroopa meistrivõistlustel lõi ta esimeses alagrupimängus 14. juunil värava Poola vastu.
Aastatel 2019 ja 2020 on Škriniar valitud Slovakkia aasta jalgpalluriks.
Lassi Juhani Päivärinta

Lassi Juhani Päivärinta (sündinud 23. veebruaril 1954 Helsingis) on soome matemaatik.
Haridus.
Õppis Helsingi Ülikoolis 1973–1980 (B.S Mathematics 1976; M.S 1976; PhD 1980).
Teaduskraad ja kutse.
Doktorikraad (Maximal Inequalities and Complex Interpolation, juh. Hans Triebel), Helsingi Ülikool 1980; dotsent 1982; professor 1990.
Teenistus.
Jena Ülikool, teadur 1978–1979; Helsingi Ülikooli lektor 1980, assistent 1980–1982, dotsent 1982–1990; Outokumpu Oy, konsultant 1982–1983; Delaware'i ülikool, "visiting assistant professor" 1987; 
Aalto Ülikool, dotsent 1989-…; Delaware'i Ülikool, külalisprofessor 1990–1996; Helsingi Ülikool, professor 2003–2014; Helsingi Ülikool, Section of applied mathematics at the department of mathematics and statistics, direktor 2004–2014; Helsingi Ülikool, Rolf Nevanlinna Instituut, direktor 2004–2014;
TTÜs 2014–…: matemaatika-loodusteaduskond, matemaatikainstituut, külalisprofessor 2014–2016; loodusteaduskond, küberneetika instituut, külalisprofessor 2017, sihtrahastusega professor 2017-2019, juhtivteadur 2022-…
Teadustöö põhisuunad.
Loodusteadused ja tehnika. Matemaatika: jadad, Fourier’ analüüs, funktsionaalanalüüs; funktsioonid, diferentsiaalvõrrandid.
Avaldanud üle 80 teaduspublikatsiooni. Tema juhendamisel on kaitstud 14 doktoritööd.
Teadusorganisatoorne ja -administratiivne tegevus.
Finnish Inverse Problem Society, asutajaliige, juhatuse liige, direktor 2009-2011 1997-…; Soome Matemaatikaselts 1997-…; ajakirja Journal of Inverse and Ill-posed problems toimetuskolleegiumi liige 1998-…; Soome Teaduste Akadeemia täisliige 1999-…; ajakirja Inverse Problems and Imaging peatoimetaja 2007–2014; Soome TA matemaatika ja arvutiteaduse sektsiooni juhataja 2014-…
Vsetín

Vsetín (saksa keeles "Wsetin") on linn Tšehhis Zlíni maakonnas, Vsetíni ringkonna halduskeskus. Vsetín asub Slovakkia piirist 15 km kaugusel, Zlínist umbes 27 km idakirdes.
Vsetínit on esmamainitud 1297. aastal. 15. sajandi keskel rajati Vsetíni asulasse kindlus, mis 17. sajandi alguses ehitati ümber Vsetíni lossiks.
Vsetínis on sündinud Tšehhi poliitik Mirek Topolánek, riigi peaminister aastatel 2006–2009.
Votice

Votice (saksa keeles "Wotitz") on linn Tšehhis Kesk-Tšehhi maakonnas Benešovi ringkonnas. Votice asub Benešovist ligi 17 km lõunas ja Táborist umbes 26 km põhjas.
Voticet on esmamainitud 1359. aastal. Linnaõigused sai Votice 1588. aastal.
Nüwa

Nüwa (hiina keeles 女媧 / 女娲; "pinyin"is "nǚwā") on emajumalanna hiina mütoloogias. Ühe Hiina loomismüüdi kohaselt voolis Nüwa savist esimesed inimesed. Nüwa abikaasa oli Fu Xi – tema vend, jumal ja esimene Hiina keiser .
Umbluu

Umbluu on eesti folklooris matmata surnuluu, mis ulub, laulab, räägib ja oigab.
Umbluu on tuntud paljude rahvaste rahvapärimuses. Eestis uskumustes on ta õnnetuse või ülekohtu tõttu surnud, aga ka matmata jäänud inimese sääreluu, mis võib end liigutada ning verist vahtu välja ajada. Umbluu ilmuvat tavaliselt öösiti kuriteo või õnnetuse paigale. Rahu saavat ta alles pärast seda, kui on maetud pühitsetud mulda.
Kõnekeeles on "umbluu" segane või kahtlane jutt, totrus, vale.
Vladislav Kamenev

Vladislav Dmitrijevitš Kamenev (vene keeles Владислав Дмитриевич Каменев; sündinud 12. augustil 1996 Orskis) on Venemaa jäähokimängija, kes mängib ründajana KHL-i klubis Peterburi SKA.
KHL-is debüteeris Kamenev hooajal 2013–14 Magnitogorski Metallurgi ridades.
2014. aastal valis Nashville Predators ta NHL-i "draft"is 42. valikuna. 2015. aastal sõlmis ta Predatorsiga kolmeaastase lepingu. Aastatel 2015–2017 mängis ta põhiliselt American Hockey League'is (AHL) Predatorsi noorteklubis Milwaukee Admirals. 2016. aastal valiti AHL-i tähtede mängule. NHL-is tegi Kamanev Predatorsi meeskonnas debüüdi 6. jaanuaril 2017 mängus Florida Panthersi vastu.
2017. aasta novembris siirdus ta Colorado Avalanche'i. Hooaeg 2017–18 jäi Kamenevil vigastuse tõttu suuresti vahele. 1. novembril 2018 lõi ta mängus Calgary Flamesi vastu oma esimese värava NHL-is.
2020. aasta septembris naasis Kamenev KHL-i, sõlmides kaheaastase lepingu Peterburi SKA-ga.
Aastatel 2015 ja 2016 võitis Kamenev Venemaa kuni 20-aastaste koondisega juunioride maailmameistrivõistlustel hõbemedali.
Tīnūži vald

Tīnūži vald (läti keeles "Tīnūžu pagasts") on vald Lätis Ogre piirkonnas. Vald piirneb sama piirkonna Ikšķile ja Ogre linna ning Ogresgalsi, Suntaži ja Tome vallaga, Salaspilsi piirkonna Salaspilsi vallaga, Ropaži piirkonna Ropaži vallaga ja Ķekava piirkonna Daugmale vallaga.
Valla pindala on 121 km². 2011. aasta seisuga elas seal 4999 inimest. Valla keskuseks on Tīnūži küla.
Ajalugu.
1920. aasta maareformi eel kuulus valla aladel Tīnūži mõisale 1214 ha maad, Ikšķile kirikumõisale aga 380 ha maad. Lisaks asusid seal väiksemad mõisad: Ikšķile mõis ja Riia linnale kuuluvad Berkava mõis ("Borkowitz"), Turkalne mõis ("Turkaln") ja Sprēstiņi mõis ("Pröbstingshof"). Aastal 1935 kandis vald nime "Ikšķile vald". Selle pindala oli 190 km² ja seal oli 2442 elanikku.
Aastal 1945 moodustati vallas Ikšķile, Tīnūži ja Turkalne külanõukogu, vald likvideeriti aastal 1949. Aastal 1954 liideti Tīnūži külanõukoguga likvideeritav Turkalne külanõukogu. Aastal 1962 arvati Sovhoosi Budeskalni Tīnūži osakond Salaspilsi külanõukogu koosseisu. Aastal 1963 liideti Ikšķile kolhoosi maad Ikšķile külanõukoguga. Aastal 1977 liideti külanõukoguga osa Suntaži külanõukogust ja Ikšķile linnalise asula maapiirkonnast. Aastal 1990 moodustati külanõukogust vald. Aastal 1997 liideti see Ikšķile linnaga kui Ikšķile linna maapiirkond. Aastal 2004 moodustati Ikšķile linna maapiirkonnast ja Ikšķile linnast Ikšķile piirkond. 2010. aastal nimetati Ikšķile linna maapiirkond ümber Tīnūži vallaks. 2021. aastast kuulub vald Ogre piirkonda.
Kultuurimälestistest on kohaliku kaitse all Lielpāderi muinaskalmed ja Zemturi keskaegne kalmistu. Tīnūži mõisa mõisavalitseja maja, Ankeršmiti muinaskalmed ja Lejaskalni linnamägi on regionaalse kaitse all. Kābeļese muinaskalmed on muinsusmälestisena riikliku kaitse all.
Loodus.
Vallas voolavatest jõgedest tähtsaimad on Daugava ja Mazā Jugla. Järvedest asuvad seal Velnezers (3,5 ha) ja Selēkase järv (8,5 ha).
Looduskaitse all on Bļodnieki tamm, Lāgeri künnapuu, Turbase tamm, Reiziķi tamm, Kranciemsi kadakas, Saulesdārzsi mänd, Kaparāmuri mänd ja Beverina elupuu. Lisaks jääb valda 19 nimetut põlispuud. Valla kaguosa jääb osaliselt Ogre Zilie Kalni loodusparki.
Asustus.
Aastal 2011 elas vallas 4324 lätlast, 441 venelast, 76 valgevenelast, 34 ukrainlast, 44 poolakat ja 43 leedulast.
Valla külad:
Ülejäänud valla elanikud elasid külade koosseisu mitte kuuluvates taludes.
Goldbergi rühm

Goldbergi rühm on Kõrg-Tauerni mäestiku alamrühm Kesk-Ida-Alpides. See asub Austria Salzburgi ja Kärnteni liidumaadel. Selle kõrgeim tipp on Hocharn (3254 m). Teised tuntud tipud on Hoher Sonnblick koos oma observatooriumiga (3106 m) ja Schareck (3123 m).
Rühma nimi on seotud piirkonna rikkalike mineraalide ja sellega seotud ajalooliste kaevandustega. Kulda kaevandati Raurise orus, samuti Gasteini orus (Radhausbergi massiivis) ning see aitas neil kahel orul – ja ka feodaalisandatel Salzburgi peapiiskoppidele – kõrgkeskajal tohutu rikkuse omandada.
Alles 19. sajandil suleti kaevandused kahjumlikkuse tõttu lõplikult. Ka tänapäeval saab Raurises kulda uhta. Tipud nagu Goldbergspitze (3073 m) ja Goldzechkopf (3042 m) meenutavad ammust minevikku, kui Kõrg-Tauernis kulda kaevandati. Lisaks kaevandati hõbedat – millele viitab Silberpfennig (2600 m) – ja muid väärismetalle, nagu ka vääriskive (akvamariin, granaat ja muud).
Goldbergi rühm asub Kõrg-Tauerni mäestiku idaosas. Rühmast läänes on Grossglockneri kõrgalpi maantee, idas kulgeb Tauerni raudtee.
Goldbergi rühma piirid Ida-Alpide alpiklubi klassifikatsiooni järgi, kus nad on kui rühm nr. 42, moodustuvad järgmiselt:
Vastavalt Austria koopaameti ("Gebirgsgruppengliederung für das österreichische Höhlenverzeichnis") mäestikuklassifikatsioonile Hubert Trimmeli järgi, milles rühm on nr. 2580, ei moodusta piiri Mallnitzer Tauern Nassfeldi kohal, vaid "Hoher Tauerni" kuru ja Anlaufi org.
Koos Ankogeli rühma, Glockneri rühma, Schoberi rühma, Kreuzecki rühma, Granatspitze rühma, Venedigeri rühma, Villgrateni mägede ja Rieserferneri rühmaga kuulub Goldbergi rühm Kõrg-Tauerni suurte mäerühmade hulka.
Vastavalt Austria koopaameti mäestikuklassifikatsioonile jaotatakse rühm edasi järgmiselt:
Edelweißspitze rühm (Radhausbergi massiivis) on vastavalt alpiklubi klassifikatsioonile Ankogeli rühma osa.
Tipud.
Kõik nimega kolmetuhandesed Goldbergi rühmas:
Leevi Mölder

Leevi Mölder (sündinud 4. juulil 1933 Tudulinna vallas Virumaal) on eesti keemiateadlane ja emeriitprofessor. 
Haridus.
Lõpetas Jõhvi 1. Keskkooli 1952; Tallinna Polütehnilise Instituudi keemia-mäeteaduskonna kütuste keemilise tehnoloogia eriala 1957; TPI aspirant 1959–1962. 
Tehnikateaduste kandidaat (Исследование свойств молекулярных комплексов некоторых фенолов и их применения при разделении сланцевой смолы), TPI 1963; dotsent 1966; professor 1973. 
Töökäik.
TTÜs 1957–1985: kütuste keemilise tehnoloogia kateedri laboratooriumi insener, noorem teadur, juhataja 1957–1959; orgaaniliste ainete tehnoloogia kateedri vanemõpetaja 1962–1964, dotsent 1964–1968; orgaanilise keemia kateedri dotsent 1968–1971, vanemteadur 1971–1972, professor ja kateedrijuhataja 1973–1983; orgaanilise ja biokeemia kateedri professor (kohakaaslus) 1983–1985;
Eesti NSV/Eesti TA Keemia Instituudi põlevkivitöötlemise protsesside laboratooriumi juhataja 1983–1988; põlevkivide ja põlevkiviõli osakonna juhataja 1988–1994, juhtivteadur 1994–1996;
TTÜs 1992–…: keemiatehnika instituudi kütuste keemia professor 1992–2000, õppetooli juhataja 1992–1997; TTÜ Keemia Instituudi põlevkivide ja põlevkiviõli osakonna vanemteadur 1997–2000; emeriitprofessor 2000-…
Teadustöö põhisuunad.
Mitteelektrolüütide lahuste termodünaamilised omadused ning nende rakendus tehnoloogilistes protsessides, eriti põlevkiviõlide töötlemisel ja põlevkivifenoolide eraldamisel; täiustanud resortsinooli derivaatide õlist ja veest eraldamise ning biodiislikütuse sünteesi menetlusi; loonud naftasaaduste segude omaduste prognoosimise ja kütuste erimärgistusainete tuvastamise meetodid.
Avaldanud üle 200 teaduspublikatsiooni, mitme erialasõnastiku kaasautor. Tema juhendamisel on kaitstud 6 kandidaadiväitekirja. Omab 11 autoritunnistust.
Teadusorganisatoorne ja -administratiivne tegevus.
Olnud NSV Liidu Kõrg- ja Keskerihariduse Ministeeriumi teaduspraktika ja noorte spetsialistide stažeerimise teaduslik-tehnilise nõukogu presiidiumi ja Eesti NSV/Eesti TA Keemia Instituudi nõukogu aseesimees ja liige; TPI teaduskraadide kaitsmise teadusnõukogu sekretär, TTÜ nõukogu liige; Eesti vedelkütuste kvaliteedinõuete projekti komisjoni esimees 1994- 1996; ajakirja Oil Shale toimetuskolleegiumi liige 1990-…; USA Materjaliuuringute Ühingu (ASTM) liige ja selle komitee Petroleum Products and Lubricants hääleõiguslik liige 1995-…; Eesti Keemia Seltsi, Eesti Teadlaste Liidu ja Eesti Looduskaitse Seltsi liige; konsulteerinud erialastes küsimustes Eesti ministeeriume (Majandus- ja Kommunikatsiooni-, Kaitse-, Keskkonna-, Rahandus- ja Sotsiaalministeeriumi) ja ameteid (Maksu- ja Tolliamet, Riigi Metsamajanduskeskus, Riigi Looduskaitsekeskus) ning Eesti (Eesti Energia, Kiviter, Alexela, Eesti Raudtee) ja välismaiseid ettevõtteid (Cheuron, BASF, Environment Health Project, Mažeikiu Nafta); osalenud mitmes komisjonis ja töörühmas (nt vedelkütuste kvaliteedinõuete projekti komisjon, kemikaaliseaduse rakendusaktide komisjon); Tallinna Teadlaste Maja liige. 
Harrastused.
Ajalugu, male.
Umbluu (raamat)

"Umbluu. Uusi ja vanu vigurijutte" on Aino Perviku lasteraamat nooremale koolieale. 
Sisu.
Aino Pervik on koostanud sõnamängulise jutukogu, milles avaldub tema suurepärane sõnaseadmisoskus ning tundlik keeletaju. Juttudes on leidlikult kirjeldatud vigurlugusid mitmesugustest seppadest, alates pottsepast kuni soss-sepani välja. Lugeja kohtub raamatus ka puu-uurija puu, kuu-uurija kuu ning luu-uurija luuga.
Gerónimo Rulli

Gerónimo Rulli (sündinud 20. mail 1992 La Platas) on Argentina jalgpallur, kes mängib värvavahina Prantsusmaa kõrgliigaklubis Marseille Olympique.
Ta alustas klubikarjääri Argentina klubis Estudiantes de La Plata, mille meeskonnas debüteeris ta Argentina kõrgliigas hooajal 2012–13.
Aastatel 2014–2019 mängis ta Hispaania kõrgliigaklubis Real Sociedad. Hooajal 2019–20 mängis ta Real Sociedadist laenul Prantsusmaa kõrgliiga klubis Montpellier.
2020. aasta septembris sõlmis ta nelja-aastase lepingu Hispaania kõrgliigaklubiga Villarreal. 2021. aastal võitis ta Villarrealiga Euroopa Liiga, kui finaalis alistati penaltiseeria järel Inglismaa klubi Manchester United. Rulli skooris penaltiseerias Villarreali 11. penalti ning tõrju seejärel vastasmeeskonna väravavahi David de Gea löögi ja tõi sellega võidu Villarrealile.
2023. aasta jaanuaris siirdus ta Hollandi kõrgliigaklubisse Amsterdami Ajax.
2024. aasta augustis sõlmis ta lepingu Marseille Olympique'iga.
2016. aasta suveolümpiamängude jalgpalliturniiril kuulus Rulli Villarreali olümpiameeskonda. Argentina jalgpallikoondises tegi ta debüüdi 8. septembril 2018 mängus Guatemala vastu. Ta tuli Argentina koondisega 2022. aastal maailmameistriks ja võitis 2024. aastal Copa América, kuid oli mõlemal turniiril Argentina varuväravavaht.
Aizupes (Tīnūži vald)

Aizupes on küla ("ciems") Lätis Ogre piirkonna Tīnūži vallas. Küla asub valla kaguosas Ogre linna piiril ja jääb valla keskusest Tīnūžist 5,5, endisest piirkonna keskusest Ikšķilest 8 ning Riiast 37 kilomeetri kaugusele. Aastatel 2004–2021 jäi asula Ikšķile piirkonda.
Külas asuvad Ogre tehnikum ja Vidzeme jäähall. Sinna jääb Ledus halle bussipeatus.
Seal kasvav Zilokalnsi sanglepp ümbermõõduga 2,62 ja kõrgusega 23 meetrit on looduskaitse all. Osa külast jääb Ogre Zilie Kalni maastikukaitsealale.
Henrik Pürg

Henrik Pürg (sündinud 3. juunil 1996 Tallinnas) on endine Eesti jalgpallur (kaitsja). Ta on mänginud Eesti Premium liiga klubides Nõmme Kalju FC ja Tallinna FC Flora. 
2023. aasta hooaja järel teatas Pürg, et lõpetab vigastuse tõttu mängijakarjääri.
Klubikarjäär.
Tallinna FC Flora.
2018. aasta juulis liitus Pürg Premium liiga klubiga Tallinna FC Floraga.
2. detsembril 2023 teatas Pürg, et lõpetab vigastuse tõttu oma mängijakarjääri.
Koondisekarjäär.
A-koondise debüüdi tegi Pürg 11. jaanuaril 2019 sõpruskohtumises Soome vastu. Samas mängus tegid oma debüüdi veel Rasmus Peetson, Robert Kirss, Markus Poom ja Tristan Koskor.
Kalnāji

Kalnāji on küla ("mazciems") Lätis Ogre piirkonna Tīnūži vallas. Küla asub valla kaguosas merepinnast 40 meetri kõrgusel ja jääb valla keskusest Tīnūžist 5, endisest piirkonna keskusest Ikšķilest 10 ning Riiast 40 kilomeetri kaugusele. Aastatel 2004–2021 jäi asula Ikšķile piirkonda.
Hedo Türkoğlu

Hidayet Türkoğlu (tuntakse hüüdnime Hedo järgi; sündinud 19. märtsil 1979 Istanbulis) on Türgi endine elukutseline korvpallur, kes mängis korvpalliliigas NBA kokku 15 hooaega ja on hiljem olnud Türgi korvpalliliidu president.
Karjäär Euroopas.
Enne NBA-sse siirdumist mängis Türkoğlu aastatel 1996–2000 Türgi klubis Efes Pilsen (nüüdne Anadolu Efes), kellega tuli Türgi meistriks, võitis kaks karikat ning jõudis Euroliigas 2000. aastal nelja parema sekka.
Karjäär NBA-s.
Türkoğlu värvati 2000. aasta NBA "draft"i 16. valikuna Sacramento Kingsi, kelle eest tõi ta debüüthooajal keskmiselt 5,3 punkti ja 2,8 lauapalli mängus. Järgmisel, 2001/02. hooajal kerkisid tema keskmised näitajad 10,1 punkti ja 4,5 lauapallini mängus. 
Pärast kolme hooaega Kingsis vahetati Türkoğlu 2003. aasta suvel San Antonio Spursi, kust ta siirdus pärast üht hooaega Orlando Magicusse. Magicus põhitegijate sekka tõusnud Türkoğlu kogus oma karjääri parimal, 2007/08. hooajal keskmiselt 19,5 punkti, 5,7 lauapalli ja 5 resultatiivset söötu mängus ning valiti tolle hooaja NBA enim arenenud mängijaks.
Türkoğlu vahetati 2009. aastal Toronto Raptorsisse ja 2010. aasta suvel Phoenix Sunsi, misjärel naasis ta 2010. aasta detsembris Orlando Magicusse, kus mängis 2013. aastani.
Viimased kaks NBA hooaega Los Angeles Clippersis mänginud Türkoğlu lõpetas karjääri 2015. aasta novembris.
Rahvuskoondis.
Türkoğlu on Türgi koondisega võitnud hõbemedali 2001. aasta Euroopa meistrivõistlustel ja 2010. aasta maailmameistrivõistlustel.
Kranciems

Kranciems on küla ("mazciems") Lätis Ogre piirkonna Tīnūži vallas. Küla asub Mazā Jugla jõe ääres. Aastatel 2004–2021 jäi asula Ikšķile piirkonda.
Asula lähistele jääb Kranciemsi dolomiidikarjäär.
Küla lähistel kasvav Kranciemsi kadakas ümbermõõduga 1,43 ja kõrgusega 9 meetrit on looduskaitse all.
Aastal 2009 oli külas 40 elanikku.